LIETUVOS RESPUBLIKOS

Į S T A T Y M A S

LIETUVOS RESPUBLIKOS DIPLOMATINIO PASO ĮSTATYMAS

1991 m. rugsėjo 12 d. Nr. I-1797

Vilnius

1 straipsnis

Lietuvos Respublikos diplomatinis pasas – tai Lietuvos Respublikos užsienio reikalų ministerijos išduotas dokumentas, patvirtinantis, kad šį pasą gavęs asmuo yra Lietuvos Respublikos diplomatų korpuso narys arba turi teisę naudotis diplomatiniu pasu pagal pareigas, nurodytas šio įstatymo 2 straipsnyje, arba vyksta į užsienį su specialia diplomatine misija.

2 straipsnis

Lietuvos Respublikos užsienio reikalų ministerija diplomatinius pasus išduoda:

1) Lietuvos Respublikos Aukščiausiosios Tarybos deputatams;

2) Lietuvos Respublikos Vyriausybės nariams;

3) Lietuvos Respublikos užsienio reikalų ministro pavaduotojams, Užsienio reikalų ministerijos departamentų direktoriams, skyrių vedėjams, kitiems diplomatinius rangus turintiems Užsienio reikalų ministerijos darbuotojams, dirbantiems Lietuvos Respublikoje ar Lietuvos Respublikos diplomatinėse atstovybėse, konsulinėse įstaigose arba Lietuvos Respublikos atstovais tarptautinėse organizacijose;

4) Lietuvos religinių konfesijų aukščiausiems hierarchams (Lietuvos Katalikų Bažnyčios kardinolams ir vyskupams, kitų konfesijų to paties lygio dvasininkams);

5) asmenims, kuriuos Lietuvos Respublikos Aukščiausioji Taryba, jos Prezidiumas arba Vyriausybė siunčia į užsienio valstybes su specialia diplomatine misija;

6) nuolatiniams diplomatiniams kurjeriams;

7) asmenims, kurie paskirti oficialios valstybinės delegacijos nariais.

Diplomatinius pasus turi teisę gauti ir šio straipsnio 1-3 punktuose nurodytų asmenų šeimos nariai.

3 straipsnis

Speciali diplomatinė misija siunčiama į užsienio valstybę Lietuvos Respublikos ir tos valstybės Vyriausybių susitarimu valstybinės reikšmės klausimų spręsti.

Diplomatinės misijos ar oficialios valstybinės delegacijos nariai, atlikę užduotį ir grįžę į Lietuvos Respubliką, ne vėliau kaip per 7 dienas grąžina diplomatinį pasą Lietuvos Respublikos užsienio reikalų ministerijai.

4 straipsnis

Įrašai diplomatiniame pase turi atitikti Lietuvos Respublikos piliečio paso nuostatų 6 ir 7 straipsnių reikalavimus.

Paso savininko pareigos ir diplomatinis rangas diplomatiniame pase rašomi lietuvių kalba ir pateikiamas šių įrašų vertimas į anglų kalbą.

Visus įrašus diplomatiniame pase daro Lietuvos Respublikos užsienio reikalų ministerija.

5 straipsnis

Lietuvos Respublikos diplomatiniai pasai išduodami nemokamai.

Lietuvos Respublikos diplomatinio paso pavyzdį tvirtina Lietuvos Respublikos Aukščiausiosios Tarybos Prezidiumas Lietuvos Respublikos Vyriausybės teikimu.

6 straipsnis

Šis įstatymas įsigalioja nuo jo priėmimo.

LIETUVOS RESPUBLIKOS

AUKŠČIAUSIOSIOS TARYBOS PIRMININKAS	VYTAUTAS LANDSBERGIS

______________